Diari Oficial de la Generalitat Valenciana


Sumari del DOGV 9537, del 20-02-2023 (2023/1523)

RESOLUCIÓ de 13 de febrer de 2023, de la consellera d'Educació, Cultura i Esport, per la qual es creen unitats específiques en centres ordinaris de titularitat de la Generalitat Valenciana que imparteixen Educació Infantil, Educació Primària i Educació Secundària Obligatòria a partir del curs 2023-2024.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9537

Data del DOGV
:   20-02-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1523


Data del document
:   13-02-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * centre d'ensenyament

RESOLUCIÓ de 13 de febrer de 2023, de la consellera d'Educació, Cultura i Esport, per la qual es creen unitats específiques en centres ordinaris de titularitat de la Generalitat Valenciana que imparteixen Educació Infantil, Educació Primària i Educació Secundària Obligatòria a partir del curs 2023-2024. [2023/1523]  
Antecedents de fet  
Les unitats específiques en centres ordinaris han anat evolucionant en els darrers anys fins a adoptar un caràcter més obert i integrat en el centre del qual formen part. Així, aquestes unitats a hores d'ara estan concebudes per a oferir una resposta especialitzada, intensiva i personalitzada a l'alumnat amb necessitats educatives especials en contextos més normalitzats, per a fomentar la inclusió efectiva de tot l'alumnat i per a contribuir a la transformació de les cultures, polítiques i pràctiques dels centres, de manera que arriben a esdevenir espais educatius de qualitat, referents, innovadors i inclusius.  
Aquestes unitats es poden configurar com a unitats mixtes, que escolaritzen alumnat amb necessitats educatives especials derivades de diferents tipus de discapacitat, o com a unitats específiques en la resposta educativa a determinades discapacitats, com les unitats específiques de comunicació i llenguatge, que constitueixen un recurs dirigit a l'atenció de l'alumnat amb trastorn de l'espectre autista i altres trastorns amb una afectació greu de la comunicació i la interacció social.  
  
Així mateix, les unitats específiques ubicades en centres ordinaris constitueixen un recurs de suport especialitzat i intensiu per a facilitar la presència, la participació i l'aprenentatge, en contextos normalitzats i en grups ordinaris de referència, a l'alumnat amb necessitats educatives especials derivades de diverses situacions de discapacitat. A més, combinen les funcions d'atenció a l'alumnat amb l'assessorament a la comunitat educativa i la dinamització de les activitats d'inclusió social, amb l'objectiu de fomentar un major desenvolupament personal de l'alumnat i afavorir la consecució de valors i actituds de treball cooperatiu d'alumnes diversos amb distintes capacitats i possibilitats.  
  
En aquest sentit, l'any passat es va publicar al Diari Oficial de la Generalitat Valenciana la Resolució de 7 de març de 2022, del conseller d'Educació, Cultura i Esport, per la qual es creen unitats específiques en centres ordinaris de titularitat de la Generalitat Valenciana que imparteixen Educació Infantil, Educació Primària i Educació Secundària Obligatòria a partir del curs 2022-2023. Amb aquesta resolució s'incrementava el catàleg d'unitats específiques d'acord amb la proposta de la Direcció General d'Inclusió Educativa, amb la finalitat de garantir-ne la continuïtat i, en conseqüència, proporcionar estabilitat a les plantilles amb les quals es doten.  
  
Fonaments de dret  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, estableix que l'escolarització de l'alumnat que presenta necessitats educatives especials s'ha de regir pels principis de normalització i inclusió i assegurar la no discriminació i la igualtat efectiva en l'accés i la permanència en el sistema educatiu. L'escolarització d'aquest alumnat en unitats o centres d'educació especial només s'ha de dur a terme quan les seues necessitats no poden ser ateses en el marc de les mesures d'atenció a la diversitat dels centres ordinaris.  
També la Llei 9/2018, de 24 d'abril, de la Generalitat, de modificació de la Llei 11/2003, de 10 d'abril, de la Generalitat, sobre l'estatut de les persones amb discapacitat, estableix com a actuació en matèria educativa, que les conselleries amb competències en matèria d'educació i formació, vetlaran pel gaudi efectiu del dret de les persones amb discapacitat o diversitat funcional a una educació pública, inclusiva i de qualitat, com també a la formació al llarg de la vida, sense discriminació per motiu o per raó d'aquesta circumstància i sobre la base de la igualtat d'oportunitats, i seran les encarregades de garantir una política de foment que assegure el procés educatiu adequat, l'adopció d'ajustos raonables en funció de les necessitats individuals i facilite les mesures de suport personalitzades i efectives en entorns que fomenten al màxim el desenvolupament acadèmic i social, de conformitat amb l'objectiu de la plena inclusió.  
D'altra banda, el Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, indica que les persones amb discapacitat tenen dret a una educació inclusiva, de qualitat i gratuïta, en igualtat de condicions amb les altres persones, que correspon a les administracions educatives assegurar un sistema educatiu inclusiu en tots els nivells educatius, prestant atenció a la diversitat de necessitats educatives de l'alumnat amb discapacitat, mitjançant la regulació de suports i ajustos raonables per a l'atenció d'aquells que precisen una atenció especial d'aprenentatge o d'inclusió, i que l'escolarització d'aquest alumnat en centres d'educació especial o unitats substitutòries d'aquestes només s'ha de dur a terme quan, excepcionalment, les seues necessitats no poden ser ateses en el marc de les mesures d'atenció a la diversitat dels centres ordinaris i prenent en consideració l'opinió dels pares, mares o tutors legals.  
  
A més, el Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, té per objecte establir i regular els principis i les actuacions encaminades al desenvolupament d'un model inclusiu en el sistema educatiu valencià per a fer efectius els principis d'equitat i igualtat d'oportunitats en l'accés, participació, permanència i progrés de tot l'alumnat, i aconseguir que els centres docents es constituïsquen en elements dinamitzadors de la transformació social cap a la igualtat i la plena inclusió de totes les persones, en especial d'aquelles que es troben en situació de major vulnerabilitat i en risc d'exclusió.  
  
Així mateix, l'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, té per objecte regular l'organització de la resposta educativa en els centres docents, en el marc de l'educació inclusiva, a fi de garantir l'accés, la participació, la permanència i el progrés de tot l'alumnat, com a nucli del dret fonamental a l'educació i des dels principis de qualitat, igualtat d'oportunitats, equitat i accessibilitat universal. Aquesta ordre dedica l'article 49 a les unitats específiques ubicades en centres ordinaris i, en la disposició final primera, faculta els òrgans superiors i centres directius competents en matèria d'educació per a dictar, en l'àmbit de les seues respectives competències, les instruccions i resolucions que siguen necessàries per al correcte desenvolupament, aplicació i execució del que disposa.  
  
Finalment, mitjançant la Resolució de 7 de març de 2022, del conseller d'Educació, Cultura i Esport, per la qual es creen unitats específiques en centres ordinaris de titularitat de la Generalitat Valenciana que imparteixen Educació Infantil, Educació Primària i Educació Secundària Obligatòria a partir del curs 2022-2023, es van crear 82 unitats en centres que imparteixen Educació Infantil i Educació Primària i 27 unitats en centres que imparteixen Educació Secundària Obligatòria.  
  
Per tot això, d'acord amb la proposta del director general de Centres Docents i en virtut de les facultats conferides per l'article 28 de la Llei 5/1983, de 30 de desembre, del Consell i l'article 7 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les atribucions d'aquestes, resolc:  
Crear les unitats específiques en els centres ordinaris de titularitat de la Generalitat Valenciana que imparteixen Educació Infantil, Educació Primària i Educació Secundària Obligatòria que es detallen en els annexos d'aquesta resolució. La creació d'aquestes unitats serà efectiva a partir del curs 2023-2024.  
La present resolució posa fi a la via administrativa i, contra aquesta, s'hi podrà interposar, potestativament, un recurs de reposició en el termini d'un mes a comptar des de l'endemà de la publicació al Diari Oficial de la Generalitat Valenciana davant el mateix òrgan que ha dictat l'acte contra el qual es recorre, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o, directament, un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació en el Diari Oficial de la Generalitat Valenciana, d'acord amb el que s'estableix en els articles 10, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 13 de febrer de 2023.- La consellera d'Educació, Cultura i Esport: Raquel Tamarit Iranzo.